Tarybos direktyva 94/8/EB
1994 m. kovo 21 d.
iš dalies keičianti Direktyvą 78/660/EEB dėl sumų, išreikštų ekiu, peržiūrėjimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1978 m. liepos 25 d. Ketvirtąją Tarybos direktyvą 78/660/EEB, grindžiamą Europos ekonominės bendrijos steigimo sutarties 54 straipsnio 3 dalies g punktu, dėl tam tikrų tipų bendrovių metinių atskaitomybių [1], ypač į jos 53 straipsnio 2 dalį,
atsižvelgdama į Komisijos pasiūlymą,
kadangi Direktyvos 78/660/EEB 11 ir 27 straipsniuose ir, pateikus nuorodą, Direktyvos 83/349/EEB [2] 6 straipsnyje bei Direktyvos 84/253/EEB [3] 20 ir 21 straipsniuose yra nurodyti ribiniai, išreikšti ekiu balanso sumos ir grynosios apyvartos dydžiai, kurių laikantis valstybės narės gali nukrypti nuo minėtų direktyvų;
kadangi pagal Direktyvos 78/660/EEB 53 straipsnio 2 dalį Taryba gali Komisijos teikimu kas penkeri metai išnagrinėti ir prireikus peržiūrėti tos direktyvos sumas, išreikštas ekiu, atsižvelgdama į Bendrijos ekonomines ir monetarines tendencijas;
kadangi iki šiol Taryba pagal Direktyvos 78/660/EEB 53 straipsnio 2 dalį yra du kartus peržiūrėjusi minėtas sumas naudodamasi Direktyvomis 84/569/EEB [4] ir 90/604/EEB [5];
kadangi trečiasis penkerių metų laikotarpis baigėsi 1993 m. liepos 24 d. ir todėl yra pagrindo peržiūrėti šias sumas;
kadangi per pastaruosius penkerius metus ekiu realia išraiška iš dalies nuvertėjo; kadangi, atsižvelgiant į Bendrijos ekonomines ir monetarines tendencijas, būtina padidinti ekiu išreikštas sumas,
PRIĖMĖ ŠIĄ DIREKTYVĄ:
1 straipsnis
1. Šiuo dokumentu Direktyvos 78/660/EEB 11 straipsnis iš dalies keičiamas taip:
- pirmojoje įtraukoje "balanso suma: ne didesnė kaip 2000000 ekiu" pakeičiama "balanso suma: ne didesnė kaip 2500000 ekiu",
- antrojoje įtraukoje "grynoji apyvarta: ne didesnė kaip 4000000 ekiu" pakeičiama "grynoji apyvarta: ne didesnė kaip 5000000 ekiu".
2. Direktyvos 78/660/EEB 27 straipsnis iš dalies keičiamas taip:
- pirmojoje įtraukoje "balanso suma: ne didesnė kaip 8000000 ekiu" pakeičiama "balanso suma: ne didesnė kaip 10000000 ekiu",
- antrojoje įtraukoje "grynoji apyvarta: ne didesnė kaip 16000000 ekiu" pakeičiama "grynoji apyvarta: ne didesnė kaip 20000000 ekiu".
3. Anksčiau minėtų sumų ekiu peržiūrėjimas yra trečiasis kas penkeri metai atliekamas peržiūrėjimas, numatytas Direktyvos 78/660/EEB 53 straipsnio 2 dalyje.
2 straipsnis
Ekiu ekvivalentas nacionaline valiuta yra ekvivalentinė suma 1994 m. kovo 21 d., kaip paskelbta Europos Bendrijų oficialiajame leidinyje.
3 straipsnis
1. Valstybės narės, ketinančios pasinaudoti galimybe, numatyta Direktyvos 78/660/EEB su pakeitimais, padarytais šia direktyva, 11 ir 27 straipsniuose, bet kuriuo metu po šios direktyvos paskelbimo įgyvendina priemones, būtinas, kad būtų laikomasi šios direktyvos. Apie tai jos nedelsdamos praneša Komisijai.
2. Valstybės narės, priimdamos šias priemones, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
3. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
4 straipsnis
Ši direktyva įsigalioja jos paskelbimo Europos Bendrijų oficialiajame leidinyje dieną.
5 straipsnis
Ši direktyva skirta valstybėms narėms.
Priimta Briuselyje, 1994 m. kovo 21 d.